REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/109-21

5. april 2021. godine

B e o g r a d

ZAPISNIK

DEVETE SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 1. APRILA 2021. GODINE

Sednica je počela u 11 časova i 3 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Jasmina Karanac, Tihomir Petković, Vesna Stambolić, Snežana Petrović, Zoran Tomić, Ivana Popović, Ana Beloica i Uglješa Marković.

Sednici su prisustvovali zamenici odsutnih članova Odbora: Gojko Palalić (zamenik člana Odbora Dragomira Karića), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krsta Janjuševića), Nevena Đurić (zamenik člana Odbora Nataše Ljubišić) i Mina Kitanović (zamenik člana Odbora Ilije Životića, zamenika predsednika Odbora).

Sednici nije prisustvovala član Odbora Vojislav Vujić, Aleksandra Tomić i Snežana Paunović, niti njihovi zamenici.

Na predlog predsednika, Odbor je jednoglasno utvrdio sledeći

D n e v n i r e d

1. Donošenje odluke o održavanju Prvog javnog slušanja o predlozima zakona iz oblasti energetike.

Pre razmatranja tačaka utvrđenog dnevnog reda, Odbor je jednoglasno usvojio zapisnik Osme sednice Odbora.

Prva tačka dnevnog reda - **Donošenje odluke o održavanju Prvog javnog slušanja o predlozima zakona iz oblasti energetike.**

Predsednik Odbora je obavestio da su u proceduru Narodne skupštine dostavljena četiri zakonska predloga: Predlog zakona o korišćenju obnovljivih izvora energije, Predlog zakona o energetskoj efikasnosti i racionalnoj upotrebi energije, Predlog zakona o izmenama i dopunama Zakona o energetici i Predlog zakona o izmenama i dopunama Zakona o rudarstvu i geološkim istraživanjima. Predložio je Odboru da se o predlozima zakona održi javno slušanje, kako bi se narodni poslanici i svi drugi akteri na koje se zakoni odnose što bolje informisali o novim zakonskim rešenjima, jer je dobra informisanost ključna za njihovu efikasnu primenu i kasnije praćenje njihovog sprovođenja.

Po Poslovniku, Odbor može da organizuje javno slušanje radi pribavljanja informacija, odnosno stručnih mišljenja o predlogu akta koji je u skupštinskoj proceduri, razjašnjenja pojedinih rešenja iz predloženog ili važećeg akta, razjašnjenja pitanja značajnih za pripremu predloga akta, ili drugog pitanja koje je u nadležnosti odbora, kao i radi praćenja sprovođenja i primene zakona, odnosno ostvarivanja kontrolne funkcije Narodne skupštine. Postupak organizovanja javnog slušanja uređen je Poslovnikom (čl. 83. i 84).

#### Prema odredbama člana 84. Poslovnika, predlog za organizovanje javnog slušanja može da podnese svaki član odbora. Predlog sadrži temu javnog slušanja i spisak lica koja bi bila pozvana. Odluku o organizovanju javnog slušanja donosi odbor. O odluci, predsednik odbora obaveštava predsednika Narodne skupštine. Predsednik odbora na javno slušanje poziva članove odbora, narodne poslanike i druga lica čije je prisustvo od značaja za temu javnog slušanja. Poziv sadrži temu, vreme i mesto održavanja javnog slušanja, kao i obaveštenje o pozvanim učesnicima. Javno slušanje se održava bez obzira na broj prisutnih članova odbora. Nakon javnog slušanja, predsednik odbora dostavlja informaciju o javnom slušanju predsedniku Narodne skupštine, članovima odbora i učesnicima javnog slušanja. Informacija sadrži imena učesnika na javnom slušanju, kratak pregled izlaganja, stavova i predloga iznetih na javnom slušanju. Članovi odbora i učesnici javnog slušanja mogu da podnesu pisane primedbe na informaciju o javnom slušanju predsedniku odbora, koji ih dostavlja svim učesnicima, članovima Odbora i predsedniku Narodne skupštine.

Odbor je jednoglasno prihvatio predlog predsednika da tema Prvog javnog slušanja Odbora za privredu, regionalni razvoj, trgovinu, turizam i energetiku bude: „Predstavljanje Predloga zakona o korišćenju obnovljivih izvora energije, Predloga zakona o energetskoj efikasnosti i racionalnoj upotrebi energije, Predloga zakona o izmenama i dopunama Zakona o energetici i Predloga zakona o izmenama i dopunama Zakona o rudarstvu i geološkim istraživanjima; da na javno slušanje Odbor pozove predsednika i rukovodstvo Narodne skupštine, sve narodne poslanike, ministre rudarstva i energetike i zaštite životne sredine sa saradnicima, predstavnike Privredne komore Srbije i privrednike na koje će se ovi zakoni primenjivati, predstavnike javnih preduzeća iz oblasti energetike, predstavnike stručne i univerzitetske javnosti, predstavnike nekoliko najvećih organizacija civilnog društva i Konventa o Evropskoj uniji za pregovaračko Poglavlje 15 –Energetika; da se javno slušanje održi 9. aprila 2021. godine, u 12,00 časova, u Maloj sali u Domu Narodne skupštine.

Sednica je zaključena u 11 časova i 13 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić